P6_TA(2004)0014

Loodusliku loomastiku ja taimestiku ohustatud liikidega rahvusvahelise kauplemise konventsioon (CITES)

Euroopa Parlamendi resolutsioon ELi strateegiliste eesmärkide kohta seoses loodusliku loomastiku ja taimestiku ohustatud liikidega rahvusvahelise kauplemise konventsiooni (CITES) osaliste konverentsi 13. koosolekuga

Euroopa Parlament,

- võttes arvesse loodusliku loomastiku ja taimestiku ohustatud liikidega rahvusvahelise kauplemise konventsiooni (CITES) osaliste konverentsi 13. koosolekut, mis toimub 2.- 14. oktoobril 2004 Bangkokis, Tais;

- võttes arvesse kodukorra artikli 108 lõiget 5;

A. arvestades, et 166 osalisega (sealhulgas 25 ELi liikmesriiki) CITES on suurim kehtiv ülemaailmne looduslike liikide säilitamise kokkulepe looduslike looma- ja taimeliikide ülekasutamise vältimiseks rahvusvahelise kauplemise tagajärjel;

B. arvestades, et loodusvarade tarbimine inimeste poolt, elupaikade hävitamine, kliimamuutus, looduslike liikide ülekasutamine ja ebaseaduslik kauplemine loodusliku loomastiku ja taimestikuga on Maa bioloogilise mitmekesisuse vähenemise peamised põhjused;

C. arvestades, et avalikkuse teadlikkus tarbijariikides on olnud ja jääb oluliseks eeltingimuseks loodusliku taimestiku ja loomastiku ohustatud liikide salaküttimise ja rahvusvahelise ebaseadusliku kauplemise kontrollimisel;

D. arvestades, et CITES täiendab Toidu- ja Põllumajandusorganisatsiooni (FAO) ja teisi kalandusorganeid merekalaliikide säilitamisel, mida võiks ohustada rahvusvaheline kauplemine;

E. arvestades, et rahvusvaheline vaalapüügikomisjon (IWC), mis on CITESi poolt tunnustatud kui autoriteetne vaalade säilitamist ja jälgimist reguleeriv organ, on välja kuulutanud ülemaailmse moratooriumi kaubandusliku vaalapüügi kohta;

F. arvestades, et metsloomade rändliikide kaitse konventsioon (CMS) loetleb mõrtsukhaid CMSi I ja II lisas, et Austraalia lisas 2001. aastal selle liigi CITESi III lisasse Norra ja Jaapani reservatsioonidega ning et Ülemaailmne Looduskaitse Liit (UICN) loetleb seda liiki ohustatud liikide punases raamatus kui vähekaitstud liiki alates 1996. aastast;

G. arvestades, et vastupidiselt soovitusele Euroopa Parlamendi 24. oktoobri 2002. aasta resolutsioonis loodusliku loomastiku ja taimestiku ohustatud liikidega rahvusvahelise kauplemise konventsiooni (CITES) osaliste konverentsi 12. koosoleku kohta [1], kiideti CITESi osaliste konverentsi 12. koosolekul heaks ettepanek lubada elevandiluuga kauplemist Botswanal, Namiibial ja Lõuna-Aafrikal, ehkki selles otsuses sätestatud tingimused ei olnud osaliste konverentsi 12. koosoleku poolt määratud tähtajaks täidetud;

1. kutsub Euroopa Komisjoni ja liikmesriike üles kasutama ettevaatuspõhimõtet juhtpõhimõttena kõikide oma töödokumentidega ja nimekirja kandmise ettepanekutega seotud otsuste puhul;

2. kutsub Euroopa Komisjoni ja liikmesriike üles tagama, et otsused CITESi ja teiste bioloogilise mitmekesisusega seotud konventsioonide tõhustatud koostöö kohta ei ohustaks CITESi kui ülemaailmse looduslike liikide säilitamise kokkulepe olemust ja CITESi rangeid kaitsemeetmeid;

3. on tugevalt vastu salajastele hääletustele ja on pettunud, et alaline komitee ei teinud ettepanekut salajase hääletuse võimaliku kaotamise kohta konventsiooni otsustamisprotsessis;

4. tervitab Keenia ettepanekuid, mida teiste hulgas toetasid 12 Kesk- ja Lääne-Aafrika elevantide levikuala riiki, kehtestada elevandiluuga kauplemisele 20-aastane moratoorium, mis võimaldaks rahvusvahelisel üldsusel suunata arutelu raskuspunkt elevandiluuga kauplemiselt elevante, nende elupaiku ja inimeste elatist varitsevatele tõelistele ohtudele; ning nõuab tungivalt Euroopa Komisjonilt ja liikmesriikidelt nende ettepanekute toetamist;

5. tervitab Austraalia ettepanekut lisada mõrtsukhai CITESi II lisasse nullkvoodiga; usub, et ettevaatuspõhimõte nõuab nullkvoodi vastuvõtmist, kuni on piisavalt andmeid selle liigi säilitamise olukorra suhtes, mis võimaldaks mistahes kvooti toetada;

6. toetab järgmisi ettepanekuid kooskõlas Euroopa Komisjoni ettepanekuga osaliste konverentsi 13. koosoleku mandaadi kohta:

- soovitused nii Aafrika ulukiliha kui ka inimahvide kaitsmise ja nendega kauplemise kohta;

- muhk-hiidhuulkala lisamine CITESi II lisasse;

- Lithophaga lithophaga lisamine CITESi II lisasse;

- ettepanek võtta kaitse alla saiga;

- lamekilpkonlaste Aasia populatsiooni lisamine CITESi II lisasse;

- (kõvapuidulise troopilise) raminipuu üleviimine CITESi III lisast II lisasse;

7. nõuab tungivalt, et Euroopa Komisjon ja liikmesriigid toetaksid järgmisi ettepanekuid:

- aafrika lõvi üleviimine CITESi II lisast I lisasse;

- delfiini liigi Orcaella brevirostris üleviimine CITESi II lisast I lisasse;

- Madagaskari ja Keenia ettepanekud endeemsete roomajate liikide nimekirja võtmiseks;

8. nõuab tungivalt, et Euroopa Komisjon ja liikmesriigid lükkaksid tagasi järgmised ettepanekud:

- ettepanek, et rahvusvaheline vaalapüügikomisjon ei sobi otsuse tegemiseks CITESi raames;

- CITESi ja FAO vaheline vastastikuse mõistmise memorandum;

- must-ninasarviku ja leopardi Namiibia ja Lõuna-Aafrika ekspordikvoodi muutmine, mis võimaldaks kauplemist elusloomade ja jahitrofeedega;

- elevandi Namiibia ja Lõuna-Aafrika populatsioonide nimekirja muutmine CITESi II lisas, mis võimaldaks kauplemist elevandiluust, -nahast ja -karvadest valmistatud toodetega;

- kääbusvaala kolme populatsiooni üleviimine CITESi I lisast II lisasse;

- valge-ninasarviku Svaasimaa populatsiooni üleviimine CITESi I lisast II lisasse, mis võimaldaks kauplemist elusloomade ja jahitrofeedega;

9. kutsub Euroopa Komisjoni ja liikmesriike üles tugevdama rahvusvahelist koostööd CITESi rakendamisel, pakkudes lisastiimuleid ja rahalist toetust eelkõige väljaõppeks ja tehniliseks abiks liikide määratlemisel ning jõustamismeetmeteks;

10. tuletab meelde, et Euroopa Liit on üks suurimaid turgusid looduslike liikidega ebaseaduslikul kauplemisel ja et liikmesriigid järgivad õigusnorme erinevalt, ning kutsub Euroopa Komisjoni ja liikmesriike üles tugevdama koostöö ELi looduslike liikidega kauplemise õigusaktide jõustamisel;

11. nõuab, et need CITESi osalised, kes ei ole veel ratifitseerinud Gaborone muudatust, teeksid seda, kuna see võimaldaks Euroopa Ühendusel saada CITESi lepinguosaliseks;

12. teeb oma presidendile ülesandeks edastada käesolev resolutsioon nõukogule ja Euroopa Komisjonile, CITESi osalistele ning CITESi sekretariaadile.

[1] ELT C 300 E, 11.12.2003, lk 621.

--------------------------------------------------